ระเบียบเทศบาลนครพิษณุโลก
ระเบียบเทศบาลนครพิษณุโลก
ว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก
พ.ศ.
๒๕๕๒[๑]
 

โดยที่เป็นการสมควรปรับปรุงระเบียบเทศบาลนครพิษณุโลกว่าด้วยคณะกรรมการชุมชน
พ.ศ. ๒๕๔๕ ให้เหมาะสมกับสภาวการณ์ในปัจจุบัน เพื่อให้ประชาชนในเขตเทศบาลนครพิษณุโลกได้มีส่วนร่วมในการบริหาร
พัฒนาชุมชนของตนเองและมีบทบาทในการพัฒนา ป้องกัน แก้ไขปัญหาทางโครงสร้างพื้นฐาน เศรษฐกิจ
สังคม การจัดการทรัพยากรธรรมชาติและสิ่งแวดล้อม ที่อยู่ในอำนาจหน้าที่ของเทศบาลรวมตลอดถึงสอดคล้องกับวิธีการบริหารกิจการบ้านเมืองที่ดี
อันจะเป็นการส่งเสริมความร่วมมือของประชาชนกับเทศบาลนครพิษณุโลกในการจัดบริการสาธารณะตามอำนาจหน้าที่
และส่งเสริมความเข้มแข็งให้กับชุมชน

อาศัยอำนาจตามความในมาตรา ๔๘ เตรส (๔) มาตรา ๕๐ วรรคสอง
มาตรา ๕๓ และมาตรา ๕๖ แห่งพระราชบัญญัติเทศบาล พ.ศ. ๒๔๙๖ ซึ่งแก้ไขเพิ่มเติมโดยพระราชบัญญัติเทศบาล
(ฉบับที่ ๑๒) พ.ศ. ๒๕๔๖ ประกอบกับ ข้อ ๖ ก. (๕) ของระเบียบกระทรวงมหาดไทย ว่าด้วยการปฏิบัติงานของเทศบาล
พ.ศ. ๒๔๙๖ นายกเทศมนตรีจึงออกระเบียบไว้ ดังนี้

ข้อ ๑ ระเบียบนี้เรียกว่า ระเบียบเทศบาลนครพิษณุโลก
ว่าด้วยการจัดตั้งและการดำเนินงานของคณะกรรมการชุมชนในเขตเทศบาลนครพิษณุโลก พ.ศ. ๒๕๕๒

ข้อ ๒ ระเบียบนี้ใช้บังคับตั้งแต่วันถัดจากวันที่ได้ประกาศไว้โดยเปิดเผย
ณ สำนักงานเทศบาลนครพิษณุโลก เป็นต้นไป

ข้อ ๓ ให้ยกเลิกระเบียบเทศบาลนครพิษณุโลก ว่าด้วยคณะกรรมการชุมชน
พ.ศ. ๒๕๔๕
บรรดาข้อบังคับ ระเบียบ หรือคำสั่งอื่นใดในส่วนที่กำหนดไว้แล้วในระเบียบนี้
หรือขัด หรือแย้งกับระเบียบนี้ ให้ใช้ระเบียบนี้แทน
ข้อ ๔ ในระเบียบนี้
เทศบาล หมายความว่า เทศบาลนครพิษณุโลก
สภาเทศบาล หมายความว่า
สภาเทศบาลนครพิษณุโลก
นายกเทศมนตรี หมายความว่า
นายกเทศมนตรีนครพิษณุโลก 
รองนายกเทศมนตรี หมายความว่า
รองนายกเทศมนตรีนครพิษณุโลก 
ปลัดเทศบาล หมายความว่า
ปลัดเทศบาลนครพิษณุโลก
รองปลัดเทศบาล หมายความว่า
รองปลัดเทศบาลนครพิษณุโลก
หัวหน้าส่วนราชการ หมายความว่า
ผู้อำนวยการสำนัก ผู้อำนวยการกอง หรือหัวหน้าส่วนราชการที่มีฐานะเทียบเท่ากองในสังกัดเทศบาล
ชุมชน หมายความว่า ชุมชนในเขตเทศบาลที่ประชาชนอาศัยอยู่รวมกันโดยเทศบาลกำหนดขอบเขต
แนวถนน ตรอก ซอย อาคารบ้านเรือนที่มีลักษณะเป็นโซน หรือมีลักษณะของพื้นที่ที่ประชาชนมีการดำเนินกิจกรรมร่วมกัน
และมีจำนวนครัวเรือนตามที่เทศบาลประกาศกำหนดจัดตั้ง
สมาชิกชุมชน หมายความว่า
ผู้ที่มีชื่ออยู่ในทะเบียนบ้านและได้อาศัยอยู่ในชุมชนนั้น
คณะกรรมการชุมชน หมายความว่า
คณะบุคคลที่ได้รับเลือกจากสมาชิกในชุมชนในเขตเทศบาลที่นายกเทศมนตรีประกาศแต่งตั้งให้ดำรงตำแหน่ง
โดยมีหน้าที่เป็นตัวแทนของประชาชนในชุมชน
การเลือก หมายความว่า การเลือกคณะกรรมการชุมชน
ผู้มีสิทธิเลือก หมายความว่า
ผู้มีสิทธิเลือกคณะกรรมการชุมชน
ผู้สมัคร หมายความว่า ผู้สมัครรับเลือกเป็นคณะกรรมการชุมชน
ผู้ได้รับเลือก หมายความว่า
ผู้ได้รับเลือกเป็นคณะกรรมการชุมชน
วันเลือก หมายความว่า วันที่กำหนดให้เป็นวันเลือกคณะกรรมการชุมชน
สถานที่เลือก หมายความว่า
สถานที่ที่กำหนดให้ทำการลงคะแนนเลือกคณะกรรมการชุมชน
เจ้าหน้าที่ หมายความว่า
ผู้ซึ่งได้รับการแต่งตั้งหรือมอบหมายจากนายกเทศมนตรีให้ปฏิบัติงานตามระเบียบนี้
ที่ปรึกษาคณะกรรมการชุมชน หมายความว่า
พนักงานเทศบาล ลูกจ้าง หรือผู้ทรงคุณวุฒิซึ่งประธานกรรมการชุมชนประกาศแต่งตั้งโดยความเห็นชอบของคณะกรรมการชุมชนเพื่อทำหน้าที่ให้คำปรึกษาข้อแนะนำการดำเนินงานของคณะกรรมการชุมชน
ทรัพย์สินชุมชน หมายความว่า
เงิน วัสดุ ครุภัณฑ์ ที่ชุมชนจัดหาหรือจัดทำหรือจัดซื้อ วัสดุ ครุภัณฑ์ ที่เทศบาลจัดหาหรือจัดทำหรือจัดซื้อให้ชุมชน
และรวมถึงเงินหรือทรัพย์สินอย่างอื่นที่มีผู้อุทิศให้

ข้อ ๕ ให้นายกเทศมนตรีรักษาการตามระเบียบนี้ และมีอำนาจตีความหรือวินิจฉัยปัญหา
กำหนดหลักเกณฑ์ ข้อบังคับ ข้อกำหนดและวิธีปฏิบัติเพื่อดำเนินการให้เป็นไปตามระเบียบนี้ได้
คำวินิจฉัยของนายกเทศมนตรีให้ถือเป็นที่สุด
ในกรณีจำเป็นการปฏิบัติการตามระเบียบนี้ นายกเทศมนตรีอาจมอบอำนาจให้
รองนายกเทศมนตรี ปลัดเทศบาล หรือรองปลัดเทศบาลเป็นผู้ปฏิบัติราชการแทนก็ได้

หมวด
๑
การจัดตั้งชุมชน
 

ข้อ ๖ ให้เทศบาลดำเนินการจัดตั้งชุมชน เพื่อให้มีคณะกรรมการชุมชนทำหน้าที่เป็นองค์กรส่งเสริมพัฒนาและเสริมสร้างความเข้มแข็งชุมชน
นับแต่วันระเบียบนี้มีผลใช้บังคับ

ข้อ ๗ จำนวนชุมชนในเขตเทศบาลจะพึงมี ให้พิจารณาตามข้อเท็จจริงของสภาพพื้นที่
ภูมิสังคม จำนวนประชากร และความเหมาะสม โดยให้ถือประโยชน์ของประชาชนจะได้รับเป็นสำคัญ
และให้ประกาศให้ประชาชนทราบ 

ข้อ ๘ การจัดตั้ง เปลี่ยนแปลง หรือการยุบชุมชนให้ดำเนินการโดยประกาศของเทศบาลตามที่เทศบาลกำหนด

หมวด
๒
คณะกรรมการชุมชน
 

ข้อ ๙ ในชุมชนหนึ่งให้มีคณะกรรมการชุมชนคณะหนึ่งจำนวนเก้าคน
ยกเว้นกรณีตามวรรคสาม หรือข้อ ๑๙ วรรคสอง หรือข้อ ๒๗ แล้วแต่กรณี
ให้คณะกรรมการชุมชนมาจากการเลือกโดยตรงของสมาชิกชุมชนและนายกเทศมนตรีประกาศแต่งตั้ง
โดยให้มีวาระในการดำรงตำแหน่งคราวละสี่ปีนับแต่วันที่ได้รับเลือก
ในกรณีที่มีการเลือกคณะกรรมการชุมชนเป็นครั้งแรกของชุมชนที่จัดตั้งขึ้นใหม่
หรือการเลือกคณะกรรมการชุมชนแทนกรณีถึงคราวออกตามวาระ หรือการเลือกคณะกรรมการชุมชนแทนกรณีที่มีกรณีหรือมีเหตุที่ทำให้หรือถือว่าทำให้คณะกรรมการชุมชนต้องพ้นจากตำแหน่งพร้อมกันทั้งคณะ
แล้วแต่กรณี แล้วได้คณะกรรมการชุมชนไม่ครบจำนวนตามวรรคหนึ่ง ให้คณะกรรมการชุมชนประกอบการด้วยกรรมการชุมชนตามจำนวนที่เลือกได้
แต่ทั้งนี้ ต้องมีจำนวนไม่น้อยกว่ากึ่งหนึ่งของจำนวนตามวรรคหนึ่ง

ข้อ ๑๐ คณะกรรมการชุมชน ประกอบด้วยกรรมการชุมชนตำแหน่งต่าง
ๆ ตามที่นายกเทศมนตรีประกาศแต่งตั้งจากสมาชิกชุมชนที่ได้รับเลือก ดังนี้
(๑) ประธานกรรมการชุมชน
(๒) รองประธานกรรมการชุมชน
(๓) กรรมการชุมชนฝ่ายปกครอง
(๔) กรรมการชุมชนฝ่ายป้องกันและรักษาความสงบเรียบร้อย
(๕) กรรมการชุมชนฝ่ายพัฒนา
(๖) กรรมการชุมชนฝ่ายการคลัง
(๗) กรรมการชุมชนฝ่ายสวัสดิการสังคม
(๘) กรรมการชุมชนฝ่ายสาธารณสุข
(๙) กรรมการชุมชนฝ่ายการศึกษา
ในกรณีตามข้อ ๙ วรรคสาม หรือข้อ ๑๙ วรรคสอง หรือข้อ
๒๗ แล้วแต่กรณี คณะกรรมการชุมชนจะมีกรรมการชุมชนฝ่ายใด ให้คณะกรรมการชุมชนประชุมพิจารณาและให้นายกเทศมนตรีประกาศแต่งตั้ง

ข้อ ๑๑ คณะกรรมการชุมชนหนึ่งอาจมีที่ปรึกษาคณะกรรมการชุมชนเพื่อทำหน้าที่ให้คำปรึกษา
ข้อแนะนำ เกี่ยวกับการดำเนินงานของคณะกรรมการชุมชนได้ตามจำนวนที่คณะกรรมการชุมชนเห็นสมควร
ที่ปรึกษาคณะกรรมการชุมชนต้องมีคุณสมบัติตามข้อ ๑๓
ยกเว้น (๓) และไม่มีลักษณะต้องห้ามตามข้อ ๑๔ ยกเว้น (๔)
ที่ปรึกษาคณะกรรมการชุมชนพ้นจากตำแหน่งเมื่อคณะกรรมการชุมชนมีมติให้พ้นหรือคณะกรรมการชุมชนต้องพ้นจากตำแหน่งเพราะถึงคราวออกตามวาระ
หรือคณะกรรมการชุมชนต้องพ้นจากตำแหน่งทั้งคณะเพราะเหตุอื่น และให้นำความในข้อ ๑๗ มาใช้บังคับกับการพ้นจากตำแหน่งของที่ปรึกษาคณะกรรมการชุมชนด้วยโดยอนุโลม
โดยการลาออกให้ยื่นใบลาออกต่อประธานกรรมการชุมชน 
ให้ประธานกรรมการชุมชนประกาศการพ้นจากตำแหน่งของที่ปรึกษาคณะกรรมการชุมชนโดยทำเป็นประกาศตามแบบที่เทศบาลกำหนดและให้ปิดประกาศไว้โดยเปิดเผยในชุมชน

ข้อ ๑๒ เมื่อได้คณะกรรมการชุมชนตามจำนวนที่กำหนดในข้อ
๙ แล้ว ให้คณะกรรมการชุมชนประชุมคัดเลือกกันเองเป็นประธานกรรมการชุมชน 
ให้ประธานกรรมการชุมชนเลือกกรรมการชุมชนคนหนึ่งเป็นรองประธานกรรมการชุมชน
กรรมการชุมชนตำแหน่งต่าง ๆ ตามข้อ ๑๐ ให้คณะกรรมการชุมชนประชุมคัดเลือกกันเอง
ให้ประธานกรรมการชุมชนเลือกกรรมการชุมชนตำแหน่งใดตำแหน่งหนึ่ง
ตามข้อ ๑๐ เป็นเลขานุการ และอาจแต่งตั้งบุคคลที่มีคุณสมบัติตามข้อ ๑๓ และไม่มีลักษณะต้องห้ามตามข้อ
๑๔ คนหนึ่งเป็นผู้ช่วยเลขานุการด้วยก็ได้

ข้อ ๑๓ บุคคลผู้มีคุณสมบัติดังต่อไปนี้เป็นผู้มีสิทธิได้รับเลือกเป็นกรรมการชุมชน
(๑) มีสัญชาติไทย
(๒) มีอายุไม่ต่ำกว่ายี่สิบปีบริบูรณ์ในวันเลือก
(๓) เป็นสมาชิกชุมชนและมีชื่ออยู่ในทะเบียนบ้านตามกฎหมายว่าด้วยการทะเบียนราษฎรในชุมชนที่ได้รับเลือกเป็นเวลาติดต่อกันไม่น้อยกว่าหนึ่งร้อยแปดสิบวัน
นับถึงวันเลือก
(๔) เป็นบุคคลที่ประกอบอาชีพสุจริต ไม่ประพฤติตนเป็นภัยต่อสังคม

ข้อ ๑๔ บุคคลผู้มีลักษณะดังต่อไปนี้ เป็นบุคคลต้องห้ามมิให้เป็นกรรมการชุมชน
(๑) ติดยาเสพติดให้โทษ
(๒) วิกลจริตหรือจิตฟั่นเฟือนไม่สมประกอบ
(๓) หูหนวกและเป็นใบ้ซึ่งไม่สามารถอ่านและเขียนหนังสือได้
(๔) เป็นภิกษุ สามเณร นักพรต หรือนักบวช
(๕) ต้องคำพิพากษาหรือคำสั่งที่ชอบด้วยกฎหมายให้จำคุกและถูกคุมขังอยู่โดยหมายของศาลหรือโดยคำสั่งที่ชอบด้วยกฎหมาย
(๖) เคยต้องคำพิพากษาหรือคำสั่งที่ชอบด้วยกฎหมายให้จำคุกโดยได้พ้นโทษมายังไม่ถึงห้าปีนับถึงวันเลือก
เว้นแต่ความผิดอันได้กระทำโดยประมาทหรือความผิดลหุโทษ
(๗) เป็นผู้มีพฤติกรรมในทางทุจริตหรือพ้นจากตำแหน่งสมาชิกสภาท้องถิ่น
ผู้บริหารท้องถิ่น รองผู้บริหารท้องถิ่น หรือที่ปรึกษาหรือเลขานุการของผู้บริหารท้องถิ่น
เพราะเหตุมีส่วนได้เสียไม่ว่าทางตรงหรือทางอ้อมในสัญญาหรือกิจการที่กระทำกับองค์กรปกครองส่วนท้องถิ่นตามกฎหมายว่าด้วยการจัดตั้งองค์กรปกครองส่วนท้องถิ่นนั้น
แล้วแต่กรณี ยังไม่ถึงห้าปีนับถึงวันเลือก
(๘) เป็นข้าราชการหรือลูกจ้างของหน่วยงานของรัฐ รัฐวิสาหกิจ
เทศบาล องค์กรปกครองส่วนท้องถิ่น หรือส่วนราชการอื่นที่พ้นจากตำแหน่งเพราะเหตุทุจริตต่อตำแหน่งหน้าที่ยังไม่ถึงห้าปีนับถึงวันเลือก
(๙) เป็นผู้มีพฤติกรรมหรือประวัติเกี่ยวข้องกับยาเสพติดให้โทษ
และการพนัน ที่ไม่อาจอนุญาตได้ตามกฎหมาย
(๑๐) เป็นผู้พ้นจากตำแหน่งกรรมการชุมชนตามข้อ ๑๗ (๕)
ยังไม่ถึงห้าปี นับถึงวันเลือก

ข้อ ๑๕ บุคคลดังต่อไปนี้ เป็นผู้มีสิทธิเลือกกรรมการชุมชน
(๑) มีสัญชาติไทย
(๒) มีอายุไม่ต่ำกว่าสิบแปดปีบริบูรณ์ ในวันที่ ๑
มกราคมของปีที่มีการเลือก
(๓) เป็นสมาชิกชุมชนและมีชื่อในทะเบียนบ้านในชุมชนติดต่อกันไม่น้อยกว่าเก้าสิบวันนับถึงวันเลือก

ข้อ ๑๖ บุคคลผู้มีลักษณะดังต่อไปนี้ในวันเลือกเป็นบุคคลต้องห้ามมิให้ใช้สิทธิเลือกกรรมการชุมชน
(๑) บุคคลต้องห้ามตามข้อ ๑๔ (๑) (๒) (๓) หรือ (๔)
(๒) ต้องคุมขังอยู่โดยหมายของศาลหรือโดยคำสั่งที่ชอบด้วยกฎหมาย

ข้อ ๑๗ กรรมการชุมชนพ้นจากตำแหน่ง เมื่อ
(๑) ถึงคราวออกตามวาระ หรือมีการยุบคณะกรรมการชุมชน
(๒) ตาย
(๓) ลาออกโดยยื่นหนังสือลาออกต่อนายกเทศมนตรี
(๔) ขาดคุณสมบัติตามข้อ ๑๓ หรือมีลักษณะต้องห้ามตามข้อ
๑๔
(๕) นายกเทศมนตรีสั่งให้พ้นจากตำแหน่งตามข้อ ๕๑
(๖) ขาดการประชุมคณะกรรมการชุมชนติดต่อกันสามครั้ง
โดยไม่มีเหตุผลอันสมควร และที่ประชุมคณะกรรมการชุมชนมีมติให้พ้นจากตำแหน่ง
(๗) ต้องคำพิพากษาหรือคำสั่งที่ชอบด้วยกฎหมายให้จำคุกและถูกคุมขังอยู่โดยหมายของศาลหรือโดยคำสั่งที่ชอบด้วยกฎหมาย
(๘) คณะกรรมการชุมชนมีมติให้พ้นจากตำแหน่ง โดยเห็นว่ามีความประพฤติในทางที่จะนำมาซึ่งความเสื่อมเสียหรือก่อให้เกิดความไม่สงบเรียบร้อยแก่ชุมชนหรือกระทำการอันเสื่อมเสียประโยชน์ของคณะกรรมการชุมชน
โดยมีกรรมการชุมชนไม่น้อยกว่าหนึ่งในสามของจำนวนกรรมการชุมชนทั้งหมดเท่าที่มีอยู่เข้าชื่อเสนอต่อประธานกรรมการชุมชนเพื่อให้คณะกรรมการชุมชนพิจารณา
และมติดังกล่าวต้องมีคะแนนเสียงไม่น้อยกว่ากึ่งหนึ่งของจำนวนกรรมการชุมชนทั้งหมดเท่าที่มีอยู่
(๙) เทศบาลประกาศยุบชุมชน
มติของคณะกรรมการชุมชนตาม (๗) เมื่อได้รับความเห็นชอบจากนายกเทศมนตรีแล้ว
ให้สมาชิกภาพของกรรมการชุมชนสิ้นสุดลง 
กรณีมีข้อสงสัยเกี่ยวกับสมาชิกภาพของคณะกรรมการชุมชนผู้ใดสิ้นสุดลงตาม
(๔) ให้นายกเทศมนตรีสอบสวนและวินิจฉัย คำวินิจฉัยของนายกเทศมนตรีให้เป็นที่สุด

ข้อ ๑๘ เมื่อครบกำหนดวาระการดำรงตำแหน่งของคณะกรรมการชุมชนหรือมีการยุบคณะกรรมการชุมชนตามข้อ
๑๗ (๑) ให้เทศบาลประกาศให้มีการเลือกคณะกรรมการชุมชนขึ้นใหม่ภายในเก้าสิบวันนับแต่วันที่ครบวาระหรือยุบคณะกรรมการชุมชน
แล้วแต่กรณี
คณะกรรมการชุมชนที่ครบวาระการดำรงตำแหน่งหรือพ้นจากตำแหน่ง
ตามวรรคหนึ่ง ต้องอยู่ปฏิบัติหน้าที่ต่อไปจนกว่าคณะกรรมการชุมชนที่ได้รับเลือกและแต่งตั้งขึ้นใหม่จะเข้ารับหน้าที่
เมื่อมีคณะกรรมการชุมชนขึ้นใหม่แล้ว ให้ประธานกรรมการชุมชนที่พ้นจากตำแหน่งส่งมอบงานและทรัพย์สินที่อยู่ภายใต้การดูแลให้ประธานกรรมการชุมชนภายในเจ็ดวันทำการนับแต่วันที่แต่งตั้งคณะกรรมการชุมชนขึ้นใหม่
คณะกรรมการชุมชนที่ครบวาระอาจได้รับเลือกเป็นกรรมการชุมชนใหม่ได้

ข้อ ๑๙ เมื่อตำแหน่งกรรมการชุมชนว่างลงตามข้อ ๑๗ (๒)
(๓) (๔) (๕) (๖) (๗) หรือ (๘) และการว่างลงดังกล่าวทำให้คณะกรรมการชุมชนมีจำนวนไม่ถึงกึ่งหนึ่งของคณะกรรมการชุมชนตามข้อ
๑๐ วรรคหนึ่ง ให้เทศบาลเลือกกรรมการชุมชนแทนตำแหน่งที่ว่างภายในสี่สิบห้าวันนับแต่วันที่ตำแหน่งว่าง
ในกรณีการว่างลงตามวรรคหนึ่ง และทำให้คณะกรรมการชุมชนยังมีจำนวนตั้งแต่กึ่งหนึ่งของจำนวนคณะกรรมการชุมชนตามข้อ
๑๐ วรรคหนึ่ง หรือกรณีตำแหน่งกรรมการชุมชนว่างลงและมีระยะเวลาดำรงตำแหน่งที่เหลืออยู่นับได้ไม่ถึงหนึ่งร้อยแปดสิบวัน
เทศบาลจะไม่ดำเนินการเลือกแทนตำแหน่งที่ว่างก็ได้
กรรมการชุมชนที่ได้รับเลือกเข้ามาแทนตำแหน่งที่ว่างตามวรรคหนึ่ง
ให้อยู่ในตำแหน่งได้เพียงเท่าวาระที่เหลืออยู่ของผู้ซึ่งตนแทน

ข้อ ๒๐ เมื่อดำเนินการเลือกกรรมการชุมชนได้ตามจำนวนตามข้อ
๙ แล้ว ให้นายกเทศมนตรีกำหนดให้มีการประชุมคณะกรรมการชุมชนภายในสิบห้าวันเพื่อคัดเลือกผู้ดำรงตำแหน่งประธานกรรมการชุมชนและกรรมการชุมชนตำแหน่งต่าง
ๆ 

หมวด
๓
การเลือกคณะกรรมการชุมชน
 

ข้อ ๒๑ ให้เทศบาลประกาศกำหนดให้มีการเลือกคณะกรรมการชุมชน
เพื่อให้สมาชิกในชุมชนทราบล่วงหน้าก่อนวันเลือกไม่น้อยกว่าสามสิบวัน 
การเลือกคณะกรรมการชุมชน ให้ใช้วิธีออกเสียงลงคะแนนโดยตรงและลับ
โดยให้ใช้บัตรเลือกตามที่เทศบาลกำหนด
การเลือกคณะกรรมการชุมชน ต้องเป็นไปโดยสุจริตและเที่ยงธรรม

ข้อ ๒๒ ให้เทศบาลแต่งตั้งคณะกรรมการเลือกคณะกรรมการชุมชนขึ้นคณะหนึ่ง
เพื่อทำหน้าที่ควบคุมและดำเนินการจัดให้มีการเลือกคณะกรรมการชุมชนให้เป็นไปโดยสุจริตและเที่ยงธรรม
คณะกรรมการเลือกคณะกรรมการชุมชนตามวรรคหนึ่งประกอบด้วย
ประธานกรรมการคนหนึ่งและกรรมการอีกไม่เกินห้าคนซึ่งแต่งตั้งจากพนักงานเทศบาลหรือลูกจ้างของเทศบาล

ข้อ ๒๓ การดำเนินการเลือกคณะกรรมการชุมชน ให้นายทะเบียนของเทศบาลหรือผู้ช่วยนายทะเบียนที่นายทะเบียนของเทศบาลมอบหมายมีหน้าที่จัดทำบัญชีรายชื่อผู้มีสิทธิเลือกแต่ละชุมชนให้ถูกต้องตามความเป็นจริงเสนอให้นายกเทศมนตรีลงนามประกาศและดำเนินการปิดประกาศ
ณ สถานที่เลือกก่อนวันเลือกไม่น้อยกว่าสิบห้าวัน
ในการจัดทำบัญชีรายชื่อผู้มีสิทธิเลือก รวมทั้งการเพิ่มชื่อหรือถอนชื่อ
ตลอดจนการแก้ไขรายการผิดพลาดเกี่ยวกับบัญชีรายชื่อผู้มีสิทธิเลือกให้เป็นอำนาจของนายทะเบียนของเทศบาลหรือผู้ช่วยนายทะเบียนที่นายทะเบียนของเทศบาลมอบหมาย
การเพิ่มชื่อหรือการถอนชื่อผู้มีสิทธิเลือก ให้กระทำได้ก่อนวันเลือกไม่น้อยกว่าห้าวัน
การดำเนินการอื่นใดอันจำเป็นเพื่อให้การเลือกคณะกรรมการชุมชนเป็นไปด้วยความเรียบร้อย
ให้เทศบาลประกาศกำหนด

ข้อ ๒๔ ในการสมัครรับเลือกเป็นคณะกรรมการชุมชน ให้ผู้สมัครรับเลือก
ยื่นใบสมัครด้วยตนเองต่อคณะกรรมการเลือกคณะกรรมการชุมชน
การยื่นใบสมัครตามวรรคหนึ่ง ให้ผู้สมัครรับเลือกยื่นหลักฐานการสมัครตามที่เทศบาลประกาศกำหนด

ข้อ ๒๕ ให้ผู้สมัครรับเลือกเป็นคณะกรรมการชุมชนซึ่งได้คะแนนมากที่สุด
เรียงตามลำดับลงมาในการเลือกครั้งนั้น เป็นผู้ได้รับเลือกตามจำนวนคณะกรรมการชุมชนที่พึงจะมีในชุมชนนั้น
ในกรณีที่มีผู้สมัครรับเลือกได้คะแนนเท่ากันอันเป็นเหตุให้ไม่สามารถเรียงลำดับ
ผู้ได้รับเลือกได้ตามวรรคหนึ่ง ให้ผู้สมัครรับเลือกที่ได้คะแนนเท่ากันจับสลากเพื่อให้ได้ผู้ได้รับเลือกจนครบจำนวนที่พึงจะมีในชุมชนนั้น
ตามวิธีการที่เทศบาลประกาศกำหนด

ข้อ ๒๖ ในกรณีที่มีผู้สมัครรับเลือกเป็นคณะกรรมการชุมชนน้อยกว่าหรือเท่ากับจำนวนกรรมการชุมชนที่จะพึงมีในชุมชนนั้น
ให้ถือว่าผู้สมัครรับเลือกผู้นั้นได้รับเลือกเป็นคณะกรรมการชุมชน

ข้อ ๒๗ การเลือกคณะกรรมการชุมชน หากกรณีปรากฏว่าไม่อาจเลือกคณะกรรมการชุมชนได้ครบตามจำนวนเนื่องจากมีผู้สมัครรับเลือกเป็นคณะกรรมการชุมชนน้อยกว่าจำนวนกรรมการชุมชนที่จะพึงมีในชุมชนนั้น
แต่มีจำนวนไม่น้อยกว่ากึ่งหนึ่งตามจำนวนตามข้อ ๙ วรรคหนึ่ง ให้คณะกรรมการชุมชนประกอบด้วยกรรมการชุมชนตามจำนวนที่เลือกได้
ในกรณีตามวรรคหนึ่ง หากมีจำนวนน้อยกว่ากึ่งหนึ่งตามจำนวนตามข้อ
๙ วรรคหนึ่ง ให้ดำเนินการเลือกคณะกรรมการชุมชนให้ได้จำนวนไม่น้อยกว่ากึ่งหนึ่งตามจำนวนที่กำหนดไว้ตามข้อ
๙ ภายในสามสิบวันนับแต่วันเลือกครั้งนั้น

หมวด
๔
หน้าที่ของคณะกรรมการชุมชน
 

ข้อ ๒๘ ให้คณะกรรมการชุมชนมีหน้าที่รวมทั้งการช่วยเหลือเทศบาลเกี่ยวกับการดำเนินงานในการจัดการบริการสาธารณะในชุมชน
ดังนี้
(๑) เป็นองค์กรในการพัฒนา การแก้ไขปัญหาและสร้างความสามัคคีของชุมชน
(๒) สนับสนุนให้ประชาชนในชุมชนเข้ามามีส่วนร่วมในการจัดทำแผนชุมชนและการวางแผนพัฒนาท้องถิ่นแบบมีส่วนร่วม
โดยการจัดทำฐานข้อมูลชุมชน กำหนดแนวทาง และกิจกรรมการพัฒนาชุมชน ที่ยึดหลักการพึ่งพาตนเองด้วยการคำนึงถึงศักยภาพ
ทรัพยากร ภูมิปัญญา วิถีชีวิต วัฒนธรรม และสิ่งแวดล้อมในท้องถิ่น เพื่อเชื่อมโยงกับแผนพัฒนาท้องถิ่น
(๓) ส่งเสริม สนับสนุนให้สมาชิกในชุมชน ให้มีความสำนึกและดูแลรักษาทรัพยากรธรรมชาติและสิ่งแวดล้อมในชุมชน
รวมทั้งการอนุรักษ์ ฟื้นฟู เข้าถึงและการใช้ประโยชน์จากทรัพยากรธรรมชาติและสิ่งแวดล้อมได้อย่างยั่งยืน
(๔) ส่งเสริมการปกครองระบอบประชาธิปไตยอันมีพระมหากษัตริย์ทรงเป็นประมุข
สิทธิ เสรีภาพ และความเสมอภาคของประชาชนในชุมชน
(๕) ส่งเสริม พัฒนา บูรณะ รักษาศิลปะ จารีต ขนบธรรมเนียมประเพณี
ภูมิปัญญาท้องถิ่นและวัฒนธรรมอันดีงามของชุมชนท้องถิ่น โดยเชื่อมโยงกับสถาบัน ทางศาสนาและสถานศึกษา
เพื่อสืบสาน อนุรักษ์หรือฟื้นฟู
(๖) ส่งเสริมการประกอบอาชีพของสมาชิกในชุมชนด้วยการบูรณาการกระบวนการผลิตบนฐานศักยภาพและความเข้มแข็งของชุมชนอย่างสมดุลและยั่งยืน
เสริมสร้างความร่วมมือกับภาคเอกชนในการลงทุนสร้างอาชีพและรายได้ที่มีการจัดสรรประโยชน์อย่างเป็นธรรม
การขับเคลื่อนเศรษฐกิจชุมชน เพื่อนำไปสู่การแก้ไขปัญหาความยากจน
(๗) ส่งเสริมการจัดตั้งกลุ่มออมทรัพย์ และกองทุนสำหรับการพัฒนาชุมชนรวมทั้งการส่งเสริมกลุ่มที่มีการร่วมตัวกันอยู่แล้วให้เข้มแข็ง
เน้นศักยภาพความพร้อมของชุมชน เชื่อมโยงกับการทำมาเลี้ยงชีพตั้งแต่ละดับบุคคล ระดับครอบครัวถึงระดับชุมชนบนพื้นฐานเศรษฐกิจพอเพียง
(๘) ส่งเสริมการพัฒนาชุมชนให้มีศักยภาพทางการท่องเที่ยว
(๙) สนับสนุนให้ประชาชนมีส่วนร่วมในการป้องกัน แก้ไขปัญหาอาชญากรรม
ยาเสพติดและสาธารณะภัยของชุมชนท้องถิ่น โดยจัดให้มีมาตรการทางสังคมในชุมชน เพื่อตรวจสอบสร้างธรรมาภิบาลในชุมชนและมีมาตรการส่งเสริม
สนับสนุนและคุ้มครอง ผู้ที่ทำประโยชน์เพื่อสังคม
(๑๐) ส่งเสริมการจัดสวัสดิการทางสังคมแก่ประชาชนในชุมชน
โดยให้ความสำคัญแก่เด็ก คนชรา ผู้ยากไร้ ผู้ด้อยโอกาส ผู้พิการหรือทุพลภาพให้มีคุณภาพชีวิตที่ดีสามารถพึ่งพาตนเองได้
(๑๑) ส่งเสริมให้ประชาชนมีความรู้ด้านสาธารณสุข
(๑๒) เสริมสร้างโอกาสและสภาพแวดล้อมในชุมชนให้เอื้อต่อการศึกษา
และการเรียนรู้ตลอดชีวิตทั้งในระบบและนอกระบบอย่างต่อเนื่อง โดยเชื่อมโยงแหล่งการเรียนรู้ในชุมชน
ปราชญ์ชุมชนและภูมิปัญญาท้องถิ่น
(๑๓) อื่น ๆ ตามที่เทศบาลประกาศกำหนด

ข้อ ๒๙ ประธานกรรมการชุมชน มีอำนาจหน้าที่ดังต่อไปนี้
(๑) เรียกประชุมคณะกรรมการชุมชนหรือประชาชนในชุมชน
(๒) เป็นประธานในที่ประชุมคณะกรรมการชุมชนและที่ประชุมสมาชิกชุมชน
(๓) ควบคุม ดูแล ติดตามผล ประสานการดำเนินงานของคณะกรรมการชุมชนกับเทศบาล
หน่วยงานราชการ องค์กรภาคประชาชน ภาคธุรกิจเอกชนและสมาชิกชุมชน
(๔) มอบหมายการปฏิบัติงานให้แก่กรรมการชุมชนฝ่ายต่าง
ๆ
(๕) เป็นผู้ออกเสียงลงคะแนนชี้ขาดกรณีการลงมติในการประชุมตาม
(๒) มีคะแนนเสียงเท่ากัน
(๖) อื่น ๆ ตามที่เทศบาลกำหนด

ข้อ ๓๐ รองประธานกรรมการชุมชน มีหน้าที่รับผิดชอบตามที่ประธานกรรมการชุมชนมอบหมายหรือตามที่เทศบาลกำหนด

ข้อ ๓๑ เลขานุการคณะกรรมการชุมชนมีอำนาจหน้าที่รับผิดชอบงานธุรการต่าง
ๆ ของคณะกรรมการชุมชนและตามที่เทศบาลกำหนด เช่น
(๑) นัดการประชุมคณะกรรมการชุมชน
(๒) จัดทำระเบียบการประชุมและจดบันทึกรายงานการประชุม
(๓) งานจัดทำเอกสาร รายงาน หนังสือติดต่อกับหน่วยงานราชการ
องค์กรภาคประชาชน ภาคธุรกิจเอกชน และสมาชิกชุมชน
(๔) งานจัดทำ ดูแล รักษา เอกสารต่าง ๆ ของชุมชน
(๕) งานทะเบียนทรัพย์สินและทะเบียนอื่น ๆ
(๖) อื่น ๆ ตามที่ประธานกรรมการชุมชนมอบหมาย

ข้อ ๓๒ กรรมการชุมชนฝ่ายปกครอง มีหน้าที่ความรับผิดชอบ
ดังต่อไปนี้
(๑) บำบัดทุกข์ บำรุงสุข สมาชิกในชุมชน
(๒) ดูแลชุมชนให้เป็นไปโดยกฎหมาย ขนบธรรมเนียมประเพณีและนโยบายส่วนรวมของชาติ
(๓) ส่งเสริมให้สมาชิกในชุมชนสนใจในการปกครองตามระบอบประชาธิปไตยอันมีพระมหากษัตริย์ทรงเป็นประมุข
(๔) ส่งเสริมให้สมาชิกในชุมชนมีความสนใจ มีส่วนร่วมในการปกครองส่วนท้องถิ่น
(๕) ส่งเสริมความสามัคคีของสมาชิกในชุมชน ขจัดความขัดแย้ง
สร้างความสมานฉันท์ในชุมชน
(๖) ดูแล รักษาสาธารณะสมบัติของชุมชนที่สมาชิกในชุมชนใช้ประโยชน์ร่วมกัน
เช่น ไฟฟ้าสาธารณะ ทรัพย์สินของชุมชน
(๗) เรื่องอื่น ๆ ตามที่ประธานกรรมการชุมชนมอบหมาย

ข้อ ๓๓ กรรมการชุมชนฝ่ายป้องกันและรักษาความสงบเรียบร้อย
มีหน้าที่ความรับผิดชอบ ดังต่อไปนี้
(๑) ดูแลรักษาความสงบเรียบร้อยในชุมชน
(๒) ดูแล ช่วยเหลือ และระมัดระวังในการป้องกันและบรรเทาสาธารณภัยภายในชุมชน
(๓) ส่งเสริมความมั่นคงปลอดภัยในชีวิตและทรัพย์สินของสมาชิกในชุมชน
(๔) รณรงค์ลดอบายมุข อาชญากรรม ต่อต้านการเล่นการพนันทุกประเภท
(๕) รณรงค์ป้องกัน แก้ไขปัญหายาเสพติดในชุมชน
(๖) เรื่องอื่น ๆ ตามที่ประธานกรรมการชุมชนมอบหมาย

ข้อ ๓๔ กรรมการชุมชนฝ่ายการคลัง มีหน้าที่ความรับผิดชอบดัง
ต่อไปนี้
(๑) มีหน้าที่เกี่ยวกับการคลังและทรัพย์สินของชุมชน
(๒) จัดทำบัญชีรับ - จ่ายเงิน หรือทรัพย์สินของชุมชน
(๓) ส่งเสริมการจัดตั้งกลุ่มออมทรัพย์ หรือกองทุนพัฒนาชุมชน
(๔) เรื่องอื่น ๆ ตามที่ประธานกรรมการชุมชนมอบหมาย

ข้อ ๓๕ กรรมการชุมชนฝ่ายสวัสดิการสังคม มีหน้าที่ความรับผิดชอบ
ดังต่อไปนี้
(๑) ดูแลสวัสดิการของสมาชิกในชุมชน
(๒) สำรวจให้การสงเคราะห์ผู้ยากจน ผู้ด้อยโอกาสที่ไม่สามารถช่วยตนเองได้
(๓) สำรวจให้การสงเคราะห์ผู้ประสบภัยธรรมชาติตามความจำเป็น
(๔) เรื่องอื่น ๆ ตามที่ประธานกรรมการชุมชนมอบหมาย

ข้อ ๓๖ กรรมการชุมชนฝ่ายสาธารณสุข มีหน้าที่ความรับผิดชอบ
ดังต่อไปนี้
(๑) การรักษาพยาบาล
(๒) การส่งเสริมสุขภาพอนามัย
(๓) การป้องกันโรค
(๔) การวางแผนครอบครัว
(๕) การสุขาภิบาล
(๖) การรักษาภาวะแวดล้อมของชุมชนและป้องกันอันตรายอันเกิดจากภาวะแวดล้อมในชุมชน
(๗) เรื่องอื่น ๆ ตามที่ประธานกรรมการชุมชนมอบหมาย

ข้อ ๓๗ กรรมการชุมชนฝ่ายพัฒนา มีหน้าที่ความรับผิดชอบ
ดังต่อไปนี้
(๑) การวางโครงการและแผนดำเนินงานพัฒนาและส่งเสริมอาชีพของประชาชนในชุมชน
(๒) การขอความช่วยเหลือจากหน่วยงานราชการ องค์การหรือเอกชน
ตามที่เห็นสมควร เพื่อปฏิบัติงานตามโครงการ
(๓) การแก้ไข ปัญหา อุปสรรค ข้อขัดข้องที่เกี่ยวกับการพัฒนาชุมชน
(๔) เรื่องอื่น ๆ ตามที่ประธานกรรมการชุมชนมอบหมาย

ข้อ ๓๘ กรรมการชุมชนฝ่ายการศึกษา มีหน้าที่ความรับผิดชอบ
ดังต่อไปนี้
(๑) การศึกษา
(๒) การลูกเสือ
(๓) กิจกรรมเยาวชน
(๔) กิจกรรมเกี่ยวกับศาสนา ศิลปวัฒนธรรม
(๕) การกีฬา
(๖) การพักผ่อนหย่อนใจ
(๗) เรื่องอื่น ๆ ตามที่ประธานกรรมการชุมชนมอบหมาย

หมวด
๕
การประชุมและการดำเนินงานของคณะกรรมการชุมชน
 

ข้อ ๓๙ ให้คณะกรรมการชุมชนจัดให้มีการประชุมตามแนวทางที่เทศบาลกำหนด
และเปิดโอกาสให้สมาชิกชุมชนเข้าร่วมฟังการประชุมด้วย

ข้อ ๔๐ การประชุมคณะกรรมการชุมชนแต่ละครั้ง ต้องมีกรรมการชุมชน
เข้าประชุมไม่น้อยกว่ากึ่งหนึ่งของจำนวนคณะกรรมการชุมชนทั้งหมดเท่าที่มีอยู่ จึงจะเป็น
องค์ประชุม
กรรมการชุมชนที่ไม่สามารถเข้าประชุมได้ให้ขอลาการประชุมต่อประธานกรรมการชุมชน
ในกรณีที่มีกรรมการชุมชนเข้าประชุมไม่ครบองค์ประชุม
ให้ประธานในที่ประชุมมีอำนาจเลื่อนการประชุมได้ตามความเหมาะสม

ข้อ ๔๑ ในการประชุมคณะกรรมการชุมชนครั้งใด ถ้าประธานกรรมการชุมชนไม่อยู่หรือไม่อาจปฏิบัติหน้าที่ได้
ให้รองประธานกรรมการชุมชนเป็นประธานในที่ประชุม 
ในกรณีที่ประธานกรรมการชุมชนและรองประธานกรรมการชุมชนไม่อยู่หรือไม่อาจปฏิบัติหน้าที่ได้
ให้กรรมการชุมชนที่มาประชุมเลือกกันเองเพื่อทำหน้าที่ประธาน ในที่ประชุมสำหรับการประชุมครั้งนั้น

ข้อ ๔๒ ในการประชุมคณะกรรมการชุมชนให้ที่ประชุมพิจารณาเฉพาะ
เรื่องที่อยู่ในระเบียบวาระการประชุม และต้องดำเนินการพิจารณาตามระเบียบวาระการประชุมที่จัดไว้
การจัดระเบียบวาระการประชุม ให้จัดลำดับดังต่อไปนี้
(๑) เรื่องที่ประธานแจ้งให้ที่ประชุมทราบ
(๒) เรื่องรับรองรายงานการประชุม
(๓) เรื่องเพื่อทราบ
(๔) เรื่องสืบเนื่องมากจากการประชุมครั้งที่แล้ว
(๕) เรื่องที่เสนอเพื่อพิจารณา
(๖) เรื่องอื่น ๆ (ถ้ามี)

ข้อ ๔๓ การลงมติของที่ประชุมให้ถือเสียงข้างมากเป็นเกณฑ์
เว้นแต่ในระเบียบนี้กำหนดไว้เป็นอย่างอื่น
กรรมการชุมชนคนหนึ่งมีเสียงหนึ่งในการลงคะแนน 
ในการลงมติในเรื่องใด ๆ ให้ผู้ทำหน้าที่ประธานในที่ประชุมนั้น
มีสิทธิออกเสียงลงคะแนนในฐานะกรรมการชุมชนได้ และในกรณีที่มีคะแนนเสียงเท่ากันให้ประธานในที่ประชุมมีสิทธิออกเสียงเพิ่มขึ้นอีกเสียงหนึ่งเป็นเสียงชี้ขาด
ก่อนลงมติทุกครั้งให้ประธานในที่ประชุมตรวจสอบดูว่ามีกรรมการชุมชนอยู่ในที่ประชุมครบจำนวนเป็นองค์ประชุมหรือไม่
ถ้ามีกรรมการชุมชนอยู่ในที่ประชุมไม่ครบจำนวนเป็นองค์ประชุมจะทำการลงมติในเรื่องใด
ๆ มิได้
ในกรณีที่องค์ประชุมไม่ครบตามวรรคสี่จนไม่สามารถลงมติในเรื่องใดได้
ให้ประธานในที่ประชุมมีอำนาจเลื่อนการประชุมได้ตามความเหมาะสม

ข้อ ๔๔ ที่ปรึกษาของคณะกรรมการชุมชนมีสิทธิเข้าร่วมประชุมคณะกรรมการชุมชนได้
แต่ไม่มีสิทธิออกเสียงลงมติ 
ให้ที่ปรึกษาของคณะกรรมการชุมชนที่เข้าร่วมประชุมตามวรรคหนึ่ง
มีสิทธิ ที่จะอภิปรายและแสดงข้อคิดเห็นใด ๆ อันเกี่ยวกับเรื่องที่ให้คำปรึกษาหรือข้อแนะนำการดำเนินงานของคณะกรรมการชุมชนได้
ต้องได้รับอนุญาตจากประธานในที่ประชุมก่อน 

ข้อ ๔๕ เมื่อมีปัญหาโต้แย้งเกี่ยวกับการประชุมตามหมวดนี้
หรือกรณีที่ไม่ได้กำหนดไว้ในหมวดนี้ ให้ประธานกรรมการชุมชนนำข้อโต้แย้งที่เกิดขึ้นเสนอต่อนายกเทศมนตรีเพื่อพิจารณาวินิจฉัย
คำวินิจฉัยของนายกเทศมนตรีให้เป็นที่สุดและให้ใช้ได้เฉพาะในการประชุมคราวนั้น

ข้อ ๔๖ การเปลี่ยนแปลงหรือสับเปลี่ยนหน้าที่ผู้ดำรงตำแหน่งกรรมการชุมชนต่าง
ๆ ตามข้อ ๑๐ ให้กระทำโดยมติเสียงข้างมากของที่ประชุมคณะกรรมการชุมชน
เมื่อดำเนินการตามวรรคหนึ่งแล้ว ให้ประธานกรรมการชุมชนรายงานให้นายกเทศมนตรีเพื่อประกาศแต่งตั้งภายในเจ็ดวันนับแต่วันที่ได้มีมติ

ข้อ ๔๗ ให้ประธานกรรมการชุมชนส่งรายงานการประชุมให้เทศบาลภายในสิบห้าวันนับตั้งแต่วันประชุม
เว้นแต่ในระเบียบนี้จะกำหนดไว้เป็นอย่างอื่น

หมวด
๖
คณะกรรมการส่งเสริมการพัฒนาชุมชน
 

ข้อ ๔๘ ให้มีคณะกรรมการส่งเสริมการพัฒนาชุมชนของเทศบาล
ประกอบด้วย
(๑) นายกเทศมนตรีเป็นประธาน
(๒) รองนายกเทศมนตรีที่นายกเทศมนตรีมอบหมายเป็นรองประธาน
(๓) ปลัดเทศบาลเป็นกรรมการ
(๔) รองปลัดเทศบาลที่ได้รับมอบหมายเป็นกรรมการ
(๕) ผู้ทรงคุณวุฒิที่นายกเทศมนตรีแต่งตั้งไม่เกินห้าคนเป็นกรรมการ
(๖) หัวหน้าส่วนราชการทุกส่วนราชการของเทศบาลเป็นกรรมการ
(๗) ผู้อำนวยการกองสวัสดิการสังคมเป็นกรรมการและเลขานุการ
(๘) หัวหน้าฝ่ายพัฒนาชุมชน กองสวัสดิการสังคม เป็นกรรมการและผู้ช่วยเลขานุการ

ข้อ ๔๙ ให้คณะกรรมการส่งเสริมการพัฒนาชุมชนมีอำนาจหน้าที่
ดังต่อไปนี้
(๑) กำหนดแนวทางและหลักเกณฑ์การส่งเสริม สนับสนุนการดำเนินงานของคณะกรรมการชุมชน
(๒) การให้คำแนะนำ ปรึกษา แก่คณะกรรมการชุมชนในการปฏิบัติหน้าที่
(๓) การกลั่นกรองข้อเสนอ ข้อเสนอแนะของคณะกรรมการชุมชนในการแก้ไขปัญหาของชุมชนและท้องถิ่น
เพื่อเสนอต่อนายกเทศมนตรีหรือสภาเทศบาลแล้วแต่กรณี
(๔) หน้าที่อื่น ๆ ตามที่นายกเทศมนตรีมอบหมาย

หมวด
๗
การกำกับดูแล
 

ข้อ ๕๐ ให้นายกเทศมนตรีมีอำนาจกำกับดูแลการปฏิบัติงานของคณะกรรมการชุมชนให้เป็นไปโดยถูกต้องตามระเบียบนี้
กฎหมาย หรือระเบียบของทางราชการ เพื่อการนี้ ให้นายกเทศมนตรีมีอำนาจหน้าที่ชี้แจง ตักเตือน
ตรวจสอบการดำเนินงาน เรียกรายงานและเอกสารหรือสถิติใด ๆ จากคณะกรรมการชุมชนมาตรวจ ตลอดจนเรียกให้คณะกรรมการชุมชนหรือผู้ที่คณะกรรมการชุมชนแต่งตั้งตามระเบียบนี้
มาชี้แจงหรือสอบสวนก็ได้ 

ข้อ ๕๑ ในกรณีที่ปลัดเทศบาลเห็นว่า กรรมการชุมชนใดปฏิบัติการฝ่าฝืนต่อความสงบเรียบร้อยหรือสวัสดิภาพของประชาชน
ละเลยไม่ปฏิบัติตามปฏิบัติการไม่ชอบด้วยอำนาจหน้าที่หรือไม่ถูกต้องตามระเบียบนี้ กฎหมาย
หรือระเบียบของทางราชการ หรือมีความประพฤติในทางจะนำมาซึ่งความเสื่อมเสียเกียรติศักดิ์ของตำแหน่ง
หรือแก่ชุมชน หรือแก่เทศบาล หรือแก่ราชการ ให้เสนอความเห็นพร้อมด้วยหลักฐานต่อนายกเทศมนตรี
นายกเทศมนตรีอาจใช้ดุลพินิจให้กรรมการชุมชนพ้นจากตำแหน่งก็ได้ คำสั่งของนายกเทศมนตรีให้เป็นที่สุด

ข้อ ๕๒ เพื่อคุ้มครองประโยชน์ของประชาชนในเขตชุมชน
หรือประโยชน์ของเทศบาลเป็นส่วนรวม ปลัดเทศบาลอาจรายงานเสนอความเห็นพร้อมด้วยหลักฐานต่อนายกเทศมนตรีเพื่อยุบคณะกรรมการชุมชนก็ได้
เมื่อมีกรณีตามวรรคหนึ่งหรือกรณีอื่นตามที่กำหนดไว้ในระเบียบนี้
นายกเทศมนตรีมีอำนาจยุบคณะกรรมการชุมชนได้

บทเฉพาะกาล
 

ข้อ ๕๓ ชุมชนใดที่ได้จัดตั้งขึ้นอยู่ก่อนหรือในวันที่ระเบียบนี้มีผลใช้บังคับ
ให้ชุมชนนั้นเป็นชุมชนที่ได้จัดตั้งขึ้นตามระเบียบนี้ต่อไป 

ข้อ ๕๔ คณะกรรมการชุมชนที่ได้รับการแต่งตั้งและปฏิบัติหน้าที่อยู่ก่อนหรือ
ในวันที่ระเบียบนี้มีผลใช้บังคับ ให้เป็นคณะกรรมการชุมชนตามระเบียบนี้และให้ปฏิบัติหน้าที่ต่อไปจนกว่าจะครบวาระ

ข้อ ๕๕ บรรดากิจการที่กำหนดเป็นอำนาจหน้าที่ของคณะกรรมการชุมชนตามระเบียบนี้
ถ้าได้มีการดำเนินการไปแล้วหรือกำลังดำเนินการอยู่ก่อนหรือวันที่ระเบียบนี้มีผลใช้บังคับ
ถ้าการนั้นได้กระทำโดยชอบด้วยกฎหมาย ระเบียบ ข้อบังคับ คำสั่ง หรือหนังสือสั่งการของทางราชการที่ใช้บังคับอยู่ก่อนวันที่ระเบียบนี้ใช้บังคับ
ให้ถือว่าการนั้นได้ดำเนินการไปแล้วหรือกำลังดำเนินการอยู่ตามระเบียบนี้

ข้อ ๕๖ การจัดตั้งชุมชนภายหลังวันที่ระเบียบนี้มีผลใช้บังคับ
ให้นายกเทศมนตรีแต่งตั้งผู้มีคุณสมบัติตามข้อ ๑๓ และไม่มีลักษณะต้องห้ามตามข้อ ๑๔ ในฐานะเป็นผู้เริ่มการขึ้น
จำนวนไม่น้อยกว่ากึ่งหนึ่งของจำนวนคณะกรรมการชุมชนตามข้อ ๙ เพื่อทำหน้าที่ของคณะกรรมการชุมชนเป็นการชั่วคราวจนกว่าจะมีการเลือกคณะกรรมการชุมชนขึ้นตามระเบียบนี้

ข้อ ๕๗ มิให้นำความในข้อ ๙ ข้อ ๑๐ มาใช้บังคับกับการแต่งตั้งตามข้อ
๕๖ แต่ทั้งนี้ ต้องดำเนินการเลือกคณะกรรมการชุมชนให้แล้วเสร็จภายในหนึ่งปีนับแต่วันที่ได้จัดตั้งชุมชนขึ้นตามระเบียบนี้
หรือหากมีกรณีจำเป็นนายกเทศมนตรีอาจขยายกำหนดเวลาดังกล่าวออกไปอีกก็ได้ แต่ทั้งนี้
ต้องไม่เกินสามปีนับแต่วันที่ได้จัดตั้งชุมชนขึ้นตามระเบียบนี้ 


ประกาศ
ณ วันที่ ๙ มีนาคม พ.ศ. ๒๕๕๒
เปรมฤดี
ชามพูนท
นายกเทศมนตรีนครพิษณุโลก
















ปริยานุช/ผู้จัดทำ
๑๗
มิถุนายน ๒๕๕๓

นันท์นภัสร์/ตรวจ
๑๗
มิถุนายน ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๔๙ ง/หน้า ๑/๒๐ เมษายน ๒๕๕๓